Uzulu Ufuna Ukuthi Uhulumende Ethule Inhlelo Ezifunzwa Ngabantu
UMnu Tjenesani Ntungakwa uthe kumele uhulumende athuthukise uzulu ngokwenza ihlelo ezilohlonzi.
HARARE — Kulabantu abathi uhulumende kumele akhulumisane lozulu angakethuli inhlelo ezitshiyeneyo ukwenzela ukuthi ziphumelele. Lokhu kwethulwe ngabantu abatshiyeneyo emhlanganweni obuqoqwe ngumsakazo weStudio 7 leMedia Center eHarare izolo kusihlwa obuhlolisisa isimo somnotho ngaphansi kukahulumende kaMongameli Emmerson Mnangagwa kulandela ukukhethwa kwakhe ukuba ngumkhokheli welizwe leZimbabwe kukhetho olwenziwa ngoNtulikazi lonyaka. Abahlonitshwa akade besemhlanganweni lo bagoqela uMnu. Douglas Mwonzora webandla leMDC elikhokholwa nguMnu. Nelson Chamisa, uMnu. Clinton Musonza oyingcwethi kwezenotho loNkosikazi Sakhile Sifelani Ngoma. UMnu. Paul Mangwana obekhangelelwe ukuthi uzamela ibandla leZanu PF kenelisanga ukuba emhlanganweni lo. Abanye abantu akade besemhlanganweni lo bathe kumele uhulumende aqhube inhlelo ezithakazelelwa nguzulu hatshi ukwenza santando. Omunye wabo, uMnu. Nkosikhona Dibiti, uthe ihlelo zikahulumende zingeke ziphumelele nxa zingasekelwa nguzulu. Omunye njalo obesemhlangweni lo, uMnu Tjenesani Ntungakwa, uthe kumele uhulumende athuthukise uzulu ngokwenza ihlelo ezilohlonzi. Ekhuluma ngosokwenziwe nguMnangagwa selokhu akhethwa ukuba ngumongameli lonyaka, uMnu. Chris Chipengo, uthe akulanto ekhanyayo okwamanje njalo abantu kabalathemba lokuthi uzalungisa konke okubahluphayo. Ekhuluma emhlanganweni lo, uNkosikazi Sifelani Ngoma uthe abantu bakhala ngokuthi uhulumende usebabhadalisa umthelo wokuthumeza imali ngobomakhalekhukhwini. Uthe akulanhlelo ezivikela izisebenzi, abagulayo labahluphekayo. UMwonzora uthe ukudutshulwa kwabantu ngoNcwabakazi eHarare lonyaka kusanda kwenziwa ukhetho kwenza ukuthi abantu bengathembi uhulumende kaMnangagwa. Kukhangelelwe ukuthi iStudio 7 izakwenza eminye imihlangano efanayo kusikhatshana esilandelayo eGwanda lase Lupane.